**Input til danske Europa-parlamentarikere om ikke-spredningsaftalen vedr. atomvåben forud for debat tirsdag**

**Kære danske medlem af Europa-Parlamentet**

**Kære navn**

Jeg skriver til dig, fordi vi i FORBYD ATOMVÅBEN kampagnen via vores partnerskab i ICAN er blevet opmærksom på, at Europa-Parlamentet på tirsdag den 20. oktober skal tage stilling til et fælles udspil forud for den tiende status-konference om FN’s ikke-spredningstraktat fra 1968/1970, som er planlagt til at finde sted i januar 2021.

Europa-Parlamentet skal vedtage en betænkning udarbejdet af Europa-Parlamentets Committee on Foreign Affairs (AFET), der efterfølgende skal fungere som parlamentets henstilling til EU's Udenrigstjeneste (European External Action Services) og Det Europæiske Råd, og som derfor kan få afgørende betydning for EU's og EU's medlemslandes stillingtagen på statuskonferencen om ikke-sprednings-traktaten januar næste år.

ICAN udarbejdede i juni dette år et positionspapir forud for statuskonferencen, som måske kan inspirere dig:  [”2020 NPT Review Briefing-paper”](http://kortlink.dk/ican_NPT_REVIEW/28m4t).

Jeg tillader mig samtidig at gøre dig opmærksom på nogle vigtige  [ændringsforslag 30 til 40](https://www.europarl.europa.eu/doceo/document/A-9-2020-0020-AM-030-040_EN.pdf) til betænkningen, fremsendt af Mounir Satouri (De Grønne) i samarbejde med Brando Benifei (S&D), Karen Melchior (RE) og Ozlem Demirel (GUE/NGL).

De handler for de flestes vedkommende om, at Europa-Parlamentet og EU-medlemslandene bør bruge den historiske anledning til at tilslutte sig eller i højere grad positivt anerkende den atomforbudstraktat, som FN’s generalforsamling vedtog i juni 2017, og som 47 lande allerede har ratificeret, heriblandt Irland, Østrig og Malta.

Det er den selvsamme traktat, som vi i FORBYD ATOMVÅBEN arbejder for at samle støtte til, at Danmark kan tilslutte sig.

Vær opmærksom på [ændringsforslag 8](https://www.europarl.europa.eu/doceo/document/A-9-2020-0020-AM-008-008_EN.pdf) og [16](https://www.europarl.europa.eu/doceo/document/A-9-2020-0020-AM-016-016_EN.pdf) fremsat af Arnaud Danjean (EPP), der med sin tale om "*realistisk* våbenbegrænsning" og "*realistiske* og progressive måder" til afvæbning kan underminere ikke-spredningstraktaten, og som følgelig bør forkastes.

Vi har i et [brev til den danske regering](http://kortlink.dk/brev-til-Mette-Frederiksen/2853t) fra 9. september foreslået at Danmark tilslutter sig FNs forbudstraktat og samtidig ytret tilfredshed med, at regeringen vil gøre en aktiv indsats for at løfte ikke-spredningstraktaten ud, af det dødvande den, som også betænkningen bemærker, alt for længe har befundet sig i.

Samtidig opfordrede vi til, at regeringen – stadig i lighed med betænkningens bemærkninger – arbejder aktivt for at overtale vores NATO allierede til at forny de opsagte og næsten opsagte atomare nedrustningsaftaler, standse den unødvendige atomare oprustning og i øvrigt opgive forestillingen om, at sikkerhed kan opnås under USA's atomparaply.

Betænkningen fra AFET viser med al ønskelig tydelighed, at Den Europæiske Union og EU's medlemsstater *kan* spille en vigtig rolle i spørgsmålet om atomafrustning og en tryg verden.

Vi støtter bestræbelserne udtrykt i betænkningen, men synes at den kan styrkes væsentligt med vedtagelsen af de få, men vigtige ændringsforslag.

Det håber jeg, at du vil være med til.

På vegne af koordineringsgruppen i FORBYD ATOMVÅBEN

**Fredsommelig hilsen**

**Hasse** Schneidermann

+45 2333 4460

[**www.atomvaabenforbud.nu**](http://www.atomvaabenforbud.nu/)

[**www.icanw.org**](http://www.icanw.org)

**FORBYD ATOMVÅBEN**

…………………………………………………………………………………………………………………………….

**FORBYD ATOMVÅBEN kampagnen i Danmark er trods Corona-restriktioner kommet godt i gang!**

På Hiroshimadagen den 6. august afholdt vi en [velbesøgt mindehøjtidelighed i Cinemateket](https://www.dropbox.com/s/o9g12j7g05xwq65/Forbyd2.mp4?dl=0) i København, hvor Klaus Arnung fra Danske Læger mod Kernevåben og undertegnede talte og guitar-ensemblet CRAS opførte to kapitler af deres værk ”In Our Time”.

Samtlige medvirkende er ICAN-partnere og står bag et borgerforlag om dansk tilslutning til FN’s forbudstraktat.

Lørdag den 10. oktober afholdt vi sammen med anbefalerorganisationen Aldrig Mere Krig et ligeledes velbesøgt, offentligt møde i København, hvor professor Ole Wæver fortalte, hvorfor han mener, at tidligere tiders atom-tabu er under pres.

Vær opmærksom på, at 56 tidligere præsidenter, statsministre, udenrigsministre og forsvarsministre fra 20 NATO-medlemslande såvel som Japan og Sydkorea [har skrevet et åbent brev](http://kortlink.dk/Open_Letter/28m4z), hvor de opfordrer de nuværende ledere til at tilslutte sig traktaten om forbud mod atomvåben. Den tidligere FN-generalsekretær Ban Ki-moon, to tidligere NATO-generalsekretærer og Mogens Lykketoft, Holger K. Nielsen og Kjeld Olesens er blandt underskriverne.  [(Vores danske oversættelse)](http://kortlink.dk/aabent_brev/28m93)

Den 7. juli 2017 blev en ny aftale, som forbyder atomvåben, vedtaget i FN. Aftalen sætter helt nye globale standarder for vores forhold til atomvåben, idet den indeholder et konsekvent forbud mod atomvåben. Den forbyder udvikling, test, produktion, lagring, overførsel, brug eller trussel om brug af atomvåben. De lande som ratificerer aftalen, forpligter sig til ikke at deltage i aktiviteter, der kan fremme udvikling og brug af atomvåben. Siden har alverdens lande så været i gang med få ratificeret aftalen, for når blot 50 lande har ratificeret den, vil den rent faktisk træde i kraft.

For os at se betyder det en styrkelse af den eksisterende ikke-spredningstraktat fra 1970, som gælder for atomvåben og tiltrådt af 191 lande. Det er vigtigt, fordi mange lande den gang som nu frygter, at flere lande vil bryde med ikke-spredningstraktaten. Forbuddet mod atomvåben i den nye aftale er altså kommet i stand via lande, som ikke selv råder over atomvåben eller programmer til udvikling af disse. Det er lande, der normalt ikke regnes som store og toneangivende.

FN-aftalen gør efter vor mening op med den dobbeltmoral, der ligger i, at landene, der allerede i dag har atomvåben, på den ene side forsøger at overbevise os om, at deres atomvåben er nødvendige, positive og legitime, og på den anden side ikke vil acceptere – og ofte med sanktioner og krigstrusler forsøger at forhindre - at andre lande udvikler egne atomvåben.

Som du sandsynligvis allerede ved, er FN’s forbudstraktat fra 2017 meget tæt på at være ratificeret af de nødvendige 50 lande, så den måske allerede ved årsskiftet bliver internationalt gældende lov. Vi er derfor i gang med at overveje, hvad det betyder for verdens befolkninger og for vores kampagnes fortalervirksomhed her i Danmark.

[Mange europæiske parlamentarikere og også medlemmer af Europa-Parlamentet](https://pledge.icanw.org/full_list_of_pledge_takers) har via ICANs hjemmeside aflagt løfte om at støtte og arbejde aktivt for FN’s forbudstraktat. Desværre har kun få danske politikere gjort det, så jeg vil slutte af med en opfordring, at du gør det.

Byer i hele EU, fra Berlin til Paris, til Brescia og Zaragoza har talt til støtte for traktaten om forbud mod atomvåben gennem ICAN Cities Appeal

Se [den komplette liste over byer her.](https://cities.icanw.org/list_of_cities)

ICAN-partnere fra Spanien, Holland, Belgien, Italien, Sverige og Tyskland har skrevet lignende opfordring til deres landes Europa-Parlamentsmedlemmer.